Det var med nostalgien i førersædet, da Jørgen Kim Jensen lørdag havde kørt sin Dronningborg-traktor 28 kilometer fra Havbro til en mark ved Suldrup for at deltage i Græs Dag. - Når man er født og opvokset på landet, så har man en eller anden passion for maskiner, fortæller Jørgen Kim Jensen. Hans traktor er fra 1978, og sammen med omkring 40 andre veterantraktorer var han med til den årlige begivenhed, hvor der bliver snittet græs på gammeldags facon. - Vejret er jo godt, og det er jo ikke så meget, vi har kunnet mødes på det sidste, så jeg tror, alle er glade, siger han. Ikke kun for showets skyld Det er Rebild Veterantraktor, der står bag begivenheden, som i år blev afholdt for fjerde år i træk. - Det har udviklet sig helt vildt. Det første år var vi nok 20. Så var vi 25, så 30 og i dag er vi vel 40. Det er kun gået frem ad, siger Jørn Larsen, der er medarrangør af begivenheden. Til dagens arrangement var der også mødt publikum op for at se de gamle maskiner i arbejde. Men begivenheden afholdes ikke kun for showets skyld. - Græsset får landmanden ind på sin siloplads, så han kan fodre sine køer med det hen over efteråret og vinteren, fortæller Jørn Larsen. Laver selv reservedele Det kræver dog en del vedligeholdelse at holde gang i de gamle traktorer. Derfor har Jørgen Kim Jensen måttet trække på sine erfaringer som landbrugsmaskinmekaniker. - Reservedelene er yderst svære at finde, så nogle af dem har jeg selv måttet fabrikere, siger han. Efter dagens snittetur skal Jørgen Kim Jensen køre sin traktor de 28 kilometer tilbage til Havbro. Noget der måske lyder som en hurtig omgang. - Sådan en ældre maskine kører jo kun 18 kilometer i timen, så der går knap to timer, inden vi er hjemme, slutter han.

Opsummering:
Der var god stemning og godt humør, da omkring 40 veterantraktorer og græssnittere fra 1970’erne og 80’erne lørdag snittede græs på en mark ved Suldrup.